b"\n_START_ARTICLE_\nCasa Patxot\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de grans dimensions, que fa cantonada entre la Rambla del Portalet i el Passeig de Mar. Consta de planta baixa i dos pisos. La fa\xc3\xa7ana principal, orientada al mar, presenta a la planta baixa una porta d'acc\xc3\xa9s amb motllures ornamentals de tipus vegetal. Hi ha quatre obertures rectangulars a la banda esquerra i una a la dreta. El primer pis t\xc3\xa9 obertures rectangulars: dos balcons d'una obertura a la banda esquerra de la porta d'acc\xc3\xa9s i un cantoner amb una obertura al passeig. Al segon pis hi ha tres grans finestres seguides d'arc carpanell, centrades, i dues m\xc3\xa9s petites als extrems. L'edifici es corona amb un gran plaf\xc3\xb3 de cer\xc3\xa0mica emmarcat en pedra i d'acabament sinu\xc3\xb3s a la part superior. Hi apareix un rellotge de sol amb refer\xc3\xa8ncies astrol\xc3\xb2giques i al\xc2\xb7legories de les feines del camp i de la mar, aix\xc3\xad com la inscripci\xc3\xb3 \xc2\xablo ritme van seguint les estrelles\xc2\xbb amb la data del 1920. La resta de la construcci\xc3\xb3 es corona amb un gran r\xc3\xa0fec de fusta coberta de teula amb un petit terrat on s'eleva una torratxa amb coberta de cer\xc3\xa0mica. La fa\xc3\xa7ana de la Rambla del Portalet \xc3\xa9s d'una estructura similar per\xc3\xb2 m\xc3\xa9s senzilla. L'edifici conserva interiors d'inter\xc3\xa8s, amb elements decoratius noucentistes (vidres, barana, etc.)\n_START_SECTION_\nHist\xc3\xb2ria\n_START_PARAGRAPH_\nLa casa Patxot va ser bastida entre els anys 1917 i 1920 per l'arquitecte Albert Juan i Torner, rehabilitant la casa pairal dels Patxot. El propietari, Rafael Patxot i Jubert, meteor\xc3\xb2leg, bibli\xc3\xb2fil i escriptor, fill d'una fam\xc3\xadlia d'industrials surers, es dedic\xc3\xa0 al mecenatge en diversos \xc3\xa0mbits de la cultura catalana. A la coberta de la casa hi havia col\xc2\xb7locat un observatori al que fa refer\xc3\xa8ncia la decoraci\xc3\xb3 de la nova construcci\xc3\xb3."